kardosdrur/scandi-wiki huggingface dataset:
Alfred Benzon (virksomhed)

Alfred Benzon A/S var en kemisk fabrik og engrosforretning, grundlagt 1. januar 1849 i København af apoteker Alfred Nicolai Benzon (1823-1884), der dette år overtog Københavns Svaneapotek og samtidig begyndte en engroshandel med apotekervarer. I dag indgår firmaet i Nomeco efter af have været en del af firmaet Mecobenzon siden 1959.

Historie 
1863 oprettedes en kemisk fabrik, der lå ved den daværende Kalvebod Strand, og som senere indgik i det kompleks af fabrik- og lagerbygninger, som selskabet lod opføre på grunden Halmtorvet 29 på Vesterbro i København.

I 1877 oprettedes Teknisk Materialhandel, Ny Østergade 4. Ved grundlæggerens død overgik firmaet til hans sønner, apotekerne Alfred Benzon og Otto Benzon, der fortsatte i faderens fodspor, så firmaet stadig voksede. Foruden fremstilling af kemikalier, skæring og pulverisering af droger og krydderier optoges fabrikation af medicinalvarer og forbindstoffer, og engroshandelen med apoteker- og kolonialvarer udvidedes stærkt. Foruden adskillige udvidelser af fabrik og lager oprettedes i 1909 en afdeling i Malmø samt i 1932 en ekspedition i Odense og i 1937 ligeledes en ekspedition i Århus. I 1936 udtrådte apoteker Niels Benzon af firmaet og blev eneindehaver af Svaneapoteket og A/B Alfred Benzon & Co. i Malmø, medens firmaet Alfred Benzon omdannedes til et aktieselskab, hvis bestyrelse i året 1950 var: Fabrikejer, dr.scient. Bøje Benzon, fhv. direktør Vilhelm Fischer (1877-1969) og højesteretssagfører Helge Bech-Bruun (1901-1986).

Direktion i 1950: Dr.scient. Bøje Benzon, adm., Johannes von Wowern (1899-1981), teknisk, og Niels Steinø (1912-1986), merkantil direktør.

I 1959 overtog Medicinalco A/S medicinalfabrikken Alfred Benzon A/S' grossistforretning, og forretningen blev ført videre under navnet Mecobenzon A/S, der i 1991 indgik i Nomeco sammen med Nordisk Droge og Kemikalie A/S.

Firmaet Alfred Benzon A/S var kendt for gigt- og hjertemedicin, samt produkterne Natusan, det sukkerfrie tyggegummi Sorbits, og halspastillerne Bentasil.

Mellem 1965 og 1986 blev Alfred Benzon A/S opkøbt af entreprenørfirmaet Monberg & Thorsen, og de to selskaber fusionerede i 1990.

Firmaets store, monumentale hovedbygning på Halmtorvet 29 fra 1908 eksisterer stadig, men er blevet ombygget til ejerlejligheder i 2007-08 og ændret i det ydre. Der findes desuden et trompe l'oeil-maleri på østsiden af bygningen.

Der findes også to ældre bygninger fra 1864 og 1867. Først i 2003 fraflyttede Mecobenzon huset.

Kilder 

 Danmarks ældste forretninger 1100-1911, Kraks Forlag 1950

Litteratur 
 Loldrup, Hans-Otto (2014): Dansk Medicin: Historien om de danske medicinfabrikker. Loldrups Forlag. 

Danske virksomheder etableret i 1849
Tidligere virksomheder i København
Vesterbro
Ophørt i 1959
Lægemiddelvirksomheder i Danmark
Industribygninger i København
Qinling

Qinling (秦岭; Pinyin: Qin Ling) er et bjergparti i det centrale Kina. Det strækker sig ca 650 km i vest- østlig retning, og i en bredde på op til 170 km, fra syd i provinsen Gansu og tværs over hele det sydlige Shaanxi og mod øst til den centrale del af Henan. 

Bjergkædens højeste bjerg er Taibai Shan, på 3.767 moh. Også et af daoismens fem hellige bjerge, Hua Shan, ligger i Qinling. 

I nord afgrænses bjergene af sletten ved floden Wei He og i syd af floden Han Jiang. Disse to floder løber ud i hver sin hovedflod, den Gule Flod og Yangtze. 

Bjergene udgør et markant vegetationsskel. Nord for bjergene er det store tørre løssområder som egner sig for dyrkning af hvede. Syd for bjergene begynder de varmere og fugtigere landskaber som præges dels af store skove, dels af rismarker.

Trafik 
Baoji-Chengdu-jernbanen løber gennem området. Den knytter Baoji i Shaanxi til Chengdu i Sichuan.

Bjerge i Kina
Shaanxi
Henan
Gansu
Peugeot 508

Peugeot 508 er en stor mellemklassebil fra Peugeot. Bilen kom på markedet i 2011, og afløste både den mindre Peugeot 407 og den større Peugeot 607.

Modellen er den første model i Peugeots 500-serie, siden Peugeot 505 udgik i 1992.

I starten findes den som firedørs sedan og femdørs stationcar med firecylindrede benzin- og dieselmotorer fra 112 til 204 hk. Dieselmotoren på 1,6 liter har 8 ventiler, mens benzinmotoren på 1,6 liter og dieselmotorerne på 2,0 og 2,2 liter har 16 ventiler.

Modellen er bygget på samme platform som Citroën C5, og bygges sammen med C5 på PSA Peugeot Citroëns fabrik i Rennes i Bretagne.

Tekniske specifikationer

Fodnoter 
[1] For visse eksportlande 
[2] For visse eksportlande 
[3] For visse eksportlande

Kilder 
 Peugeot 508 Specifikationer / farver og indtræk / udstyr og optioner
 Peugeot 508 instruktionsbog, august 2010

Eksterne henvisninger 

 Officielt websted 

508
Store mellemklassebiler
Forhjulstrukne biler
Biler introduceret i 2011
Biler fra 2010'erne
Stationcars
Boksershorts

Boksershorts er en type underbenklæder, der især bruges af mænd. Begrebet opstod på engelsk (boxer shorts) i 1940'erne, hvor boksere i stigende grad havde brug for underbenklæder, der gjorde det muligt nemt at flytte benene hurtigt. 

Når mænd anvender boksershorts frem for mere traditionelle underbukser kan det have flere årsager. Boksershorts kan blandt andet fremstilles i et langt større udvalg af stoffer end de traditionelle underbukser, og udvalget af boksershorts er ofte langt mere varieret i farver. Udover som undertøj bruges nogle boksershorts også som badebukser. 

De fleste boksershorts har gylp foran som kan være lukket med knapper, tryklåse eller snore.

Underbukser
Forhjulstræk

Forhjulstræk er en teknik som anvendes på biler, som drives af forhjulene.

Fordelene med denne løsning sammenlignet med baghjulstræk er en mere kompakt installation i biler med frontmotor, eftersom der ikke behøves nogen kardanaksel til at overføre kræfterne til baghjulene, øget stabilitet, eftersom forhjulstrækket bliver trækkende i stedet for skubbende, samt i mange tilfælde bedre fremkommelighed takket være mere tyngde over de drivende hjul. Ulemperne er at konstruktionen bliver sværere at vedligeholde, og at føreren ikke kan udnytte overstyringen, som findes på baghjulstrukne biler, for at tage kurver i høj fart. Accelerationsegenskaberne ved kraftig acceleration med stor vægtforskydning bagud gør forhjulstræk mindre egnet til motorstærke biler.

Køretøjsteknologi
Undertrøje

En undertrøje er en type undertøj, der bæres under en skjorte eller lignende for at beskytte den mod sved og kropslugt. Samtidig gør de tøjet som helhed mindre gennemsigtigt, og de er med til at holde varmen hos bæreren. De kan bæres af begge køn.

På dansk bruges ordet undertrøje bredt om det meste undertøj, der dækker torsoen. De kan have lange ærmer, korte ærmer (t-shirts) eller blot stropper. Langærmede undertrøjer bruges især til at holde varmen ved udendørs ophold i koldt vejr, mens de andre typer bruges under meget forskellige forhold. Undertrøjer kan også bruges som eneste beklædning på overkroppen.

Se også
Johan Friedrich Fritz

Johan Friedrich Fritz (31. juli 1798 i Wandsbeck – 1. marts 1870 i Altona) var en holstensk portrætmaler og litograf.

Fritz var ældste søn af lerovnsfabrikant Nicolaus Fritz fra Bayern. Efter at have lært malerhåndværket i Hamborg tog han til München for at uddanne sig til kunstner, rejste der fra 1823 til København, hvor han fik adgang til Kunstakademiet og i 1825 vandt den mindre sølvmedalje i modelskolen. Samtidig solgte han et billede, Østerlandske Købmænd i et Kaffehus i Wien, til Den Kongelige Malerisamling. Rimeligvis allerede i 1826 nedsatte han sig i Flensborg som portrætmaler og tegnelærer og grundlagde i forening med H.P. Behrens et stentrykkeri der (1827). Efter nogle års forløb overtog han den litografiske forretning alene og drev den i Flensborg indtil oprøret, flyttede derefter til Rensborg og senere til Altona, hvor han døde 1. marts 1870.

Han blev 1828 gift med Johanne Cecilie Mariane Nauendahl, datter af lægen Nauendahl i Krempe. Blandt hans arbejder må nævnes Brüggemanns altertavle efter Conrad Christian Bøhndels tegninger, Christian VIII med Familie i Sorgenfri Have og hans hovedblad, Børsen i Hamborg, med flere hundrede figurer, hvoraf over 80 er portrætter.

 

Portrætmalere
Malere fra Danmark
Personer fra Holsten
Danskere i 1800-tallet
Litografer fra Danmark
Personer i Dansk Biografisk Leksikon
Langt undertøj

Langt undertøj er undertøj med lange ærmer og ben, der især bruges i koldt vejr, hvor de hjælper bæreren med at holde varmen. Langt undertøj er oftest todelt med undertrøje og underbukser, men kan også fås, hvor de to dele går ud i ét. Fordelene ved den todelte udgave er, at man kan vælge at bruge én af delene eller begge, mens man med ud i ét-udgaven er nødt til at bruge det eller ej. 

Langt undertøj til almindeligt brug er ofte lavet af uld, men kan også være af et kunststof. En variant kaldet termoundertøj har to eller evt. flere lag, hvor materialet kan være ens eller en blanding af uld og kunststof. Ideen er her, at man skaber en isolerende luftpude mellem de to lag, som yderligere kan beskytte kroppen mod udefrakommende kulde.

Eksterne henvisninger 

 The fashion of Long John på ccjk.com 

Undertøj
Voies navigables de France

Voies navigables de France (VNF) er den nationale franske myndighed, der har ansvaret for de indre franske vandveje. Myndigheden er underlagt Ministère de l'Écologie, de l'Énergie, du Développement durable et de la Mer. De har ansvaret for 6.700 km kanaler og sejlbare floder, for mere end 2.000 permanente strukturer og 40.000 hektar jord, der grænser op til vandvejene.

Ekstern henvisning
Den officielle hjemmeside

Kilder

Kanaler i Frankrig
Statsejede virksomheder fra Frankrig
Patricia Neal

Patricia Neal (født 20. januar 1926, død 8. august 2010) var en Oscar-vindende amerikansk skuespiller. Hun vandt en Oscar for sin rolle som "Alma Brown" i filmen Den utæmmelige (Hud).

Hun debuterede på Broadway i 1946, og var med i sin første film i 1949. Hun skrev en biografi (As I am) om sig selv som udkom i 1988. Hun blev i 1965 ramt af et slagtilfælde, men tre år senere kunne hun fortsætte sit filmarbejde.

Fra 1953 til 1983 var hun gift med forfatteren Roald Dahl med hvem hun fik fem børn.

Eksterne henvisninger 

 

Filmskuespillere fra USA
Amerikanere i 1900-tallet
Amerikanere i 2000-tallet
Oscar for bedste kvindelige hovedrolle
Lyske

Lyske er betegnelsen for den del af menneskekroppen, hvor torsoen møder det øverste af benene i en skrå linje fra hoften og indad på hver side af skambenet.

Ved hård belastning af lysken kan der opstå lyskeskader enten i mindre omfang over en længere periode, der kan resultere i skader på muskler og sener, eller mere pludseligt. Skaderne er særligt almindelige i sportsgrene, hvor der fx forekommer spurter eller hurtige positionsskift. Fodbold, badminton, tennis, motionsløb og ridning er eksempler på sådanne sportsgrene.

Eksterne henvisninger 
 "Lyskeskader", www.netdoktor.dk, tilgået 2010-08-09

Bevægeapparatets anatomi
Wasser- und Schifffahrtsverwaltung des Bundes

Wasserstrassen- und Schifffahrtsverwaltung des Bundes (WSV) er den nationale tyske forvaltningsenhed, med ansvar for de indenlandske vandveje. Forvaltningen er underlagt Bundesministerium für Verkehr, Bau und Stadtentwicklung og det administrerer 7.350 km indenlandske vandveje.

Forvaltningen beskæftiger ca. 13.000 medarbejdere og deres tjenestebiler kan genkendes ved, at de har deres egne nummerplader.

Ekstern henvisning
 Om WSW 

Kanaler i Tyskland
Rijkswaterstaat

Rijkswaterstaat er den nationale hollandske forvaltningsenhed, med ansvar for de veje og indenlandske vandveje. Forvaltningen er underlagt det ministeriet for veje og vandvidenskab.

Ekstern henvisning 
Officiel hjemmeside

Transport i Nederlandene
Henning Rohde

Henning Rohde (født 30. juni 1910 i Sønderho, Fanø, død 14. november 1997) var en dansk teaterdirektør og departementschef. Han var teatersekretær ved Det kongelige Teater 1945-1949, fra 1955 til 1961 vicedirektør og 1975-1980 direktør.

Henning Rohde var søn af maleren Johan Rohde og hustru Asa f. Zøylner og bror til kunst- og kulturhistorikeren H.P. Rohde og erhvervs- og modstandskvinden Gabriele Rohde. Han blev student fra Øregaard Gymnasium 1928 og cand.jur. 1935.

Dernæst fulgte hans embedskarriere slag i slag: Sekretær i Undervisningsministeriet 1935, fuldmægtig 1944, ekspeditionssekretær 1951, kst. kontorchef 1953, medhjælper på Højesterets justitskontor 1938-45, til rådighed for Ministeriet for særlige Anliggender og for Erstatningsrådet 1945, teatersekretær ved Det Kgl. Teater 1945-49, chef for Statsradiofoniens dramatisk-litterære afdeling 1950-52.

I 1950'erne var han et par år medarbejder ved dagbladet Politiken og fra 1961-1974 departementschef i Ministeriet for Kulturelle Anliggender. Han blev Kommandør af 1. grad af Dannebrog i 1977.

Han var gift to gange og er far til skuespillerinden Christiane Rohde. I andet ægteskab var han gift (14. oktober 1943) med Benedicte Bülow, f. 1. juni 1916 i København, datter af direktør Edvard Bülow og hustru Ruth f. Blicher Hansen.

Referencer

Eksterne henvisninger 
 Kraks Blå Bog 1974
 

Det Kongelige Teaters direktører
Departementschefer i Kulturministeriet
Danskere i 1900-tallet
Jurister fra Danmark
Kommandører af 1. grad af Dannebrog
Personer i Kraks Blå Bog (afdøde)
Personer i Dansk Biografisk Leksikon
Journalister ved Politiken
Ingelise Rune

Ingelise Rune (24. maj 1919 i København – 4. april 1965 i Paris, Frankrig) var en dansk jazzsangerinde. Hun debuterede i 1937 med Franksen-Trioen og sang i årene derefter både i München (spillested) og Kunstnerkælderen, sidstnævnte sted med bl.a. Børge Roger-Henrichsen.

Under krigen fik hun engagement i Bruno Henriksens og Kai Ewans' orkestre og sang i den periode også med sin mand Aksel Pedersens gruppe, men måtte flygte med ham til Sverige i 1944. Fra 1946 bosatte de sig i Frankrig, hvor Ingelise Rune levede frem til sin alt for tidlige død.

Eksterne henvisninger 
 

Jazzmusikere fra Danmark
Sangere fra Danmark

Ingelise Rune giftede sig med George Blaizot i 1946 og flyttede til Frankrig
Bruno Henriksen

Bruno Romanoff Alexander Henriksen (6. januar 1910 i København – 27. februar 1984 på Frederiksberg) var en dansk pianist, arrangør og kapelmester. Spillede professionelt fra 1935 og fra 1941 til 1953 var han leder af egne jazzorkestre, som fortrinsvis spillede i Arena (spillested), Ambassadeur, Valencia (spillested) og i Dansetten i Tivoli. Blandt de sangerinder han havde tilknyttet kan nævnes Ingelise Rune og Raquel Rastenni. 

Senere i livet arbejdede han som musikproducer i grammofonbranchen.

Eksterne henvisninger 
 

Pianister fra Danmark
Dirigenter fra Danmark
Mads B. Hansen

Mads Brink Hansen (født 1980) er en dansk atlet. Han er medlem i Hvidovre AM. Tidligere i AGF (2003-2004) og Skovbakken (-2002).

Mads B. Hansen vandt fem danske juniormesterskaber i trespring, og har som senior vundet fem DM-medaljer.

Danske mesterskaber 
  2011 Trespring-inde  14,28
  2010 Trespring  14,05
  2010 Trespring  14,17w
  2006  Trespring  14,12 
  2004  Trespring inde  13,94  
  2003  Trespring  14,35

Danske U23-mesterskaber 
  2002 Trespring  13,96w    
  2002  Længdespring  5,82    
  2002  Trespring inde  13,52    
  2002  Længdespring  inde  6,08    
  2001  Trespring inde  13,93    
  2000  Trespring inde  13,73

Danske juniormesterskaber -19 år 
  1999  Trespring inde  13,48

Ekstern henvisning 
 Statletik.dk – Profil – Mads B. Hansen
 DAF i tal – Mads B. Hansen 

Trespringere fra Danmark
Atleter fra Skovbakken
Atleter fra AGF
Atleter fra Hvidovre AM
Længdespringere fra Danmark
Clásica de San Sebastián 2010

Clásica de San Sebastián 2010 blev arrangeret 31. juli 2010 over 234 km og var den 30. udgave af løbet. I modsætning til tidligere årgange gik løbet over de to sidste stigninger (Jaizkibel og Arkale) to gange.

21 hold deltog med otte ryttere hver; de 18 Protour-hold og tre inviterede professionelle kontinentalhold: Cervélo TestTeam, Xacobeo Galicia og Andalucía-CajaSur.

Resultater

Ekstern henvsining
 Officiel side

2010
Cykelløb i 2010
Ekatarina Poliakova

Ekaterina Løwe Poliakova (russisk: Екатерина Лёве Полякова) født 8. februar 1993 er en dansk atlet medlem af Aarhus 1900.

Ekatarina Poliakova vandt sin første senior medalje, da hun sprang 1,64 i højdespring på DM 2008 og vandt bronze. Hun gentog bedriften 2010.
Hun deltog i Moskva i den europæiske kvalificeringen til de Ungdomsolympiske lege i Singapore. Hun blev udtaget efter at hun tidligere på året ved et stævne i Formia i Italien satte personlig rekord med 1,68, hvilket er identisk med kravet. Med 1,60 i Moskva kvalificerede hun sig dog ikke til de Ungdomsolympiske lege.

Ekatarina Poliakova som trænes af Thomas Cortebeeck er dansk statsborger, men med russiske forældre.

Danske mesterskaber 
  2011 Højdespring inde 1,64
  2010 Højdespring 1,61
  2008 Højdespring 1,64

Personlige rekorder 
 Højdespring: 1,68 Formia, Italien 11. maj 2010
 Højdespring -inde: 1,66 Sparbank Arena, Skive 5. marts 2011

Eksterne henvisninger 
 Statletik.dk – Profil – Ekaterina Poalikova 

Højdespringere fra Danmark
Atleter fra Aarhus 1900
Liège-Bastogne-Liège 2010

Liège-Bastogne-Liège 2010 var den 96. udgave af Liège-Bastogne-Liège. Løbet blev arrangeret 25. april 2010.

Hold 
26 hold blev inviteret til løbet, 17 af de 18 ProTour-hold og 9 professionelle kontinentalhold.

Resultater

Ekstern henvisning 
 Løbets hjemmeside

Cykelløb i 2010
2010
Paris-Roubaix 2010

Paris-Roubaix 2010 blev arrangeret 11. april 2010 og var den 108. udgave af det traditionsrige franske cykelløb. Fabian Cancellara stak fra de andre favoritter omkring 40 km fra mål, og kom alene til mål som i Flandern Rundt en uge tidligere. Thor Hushovd slog Juan Antonio Flecha i kampen om andenpladsen, to minutter efter.

Hold 
25 hold blev inviteret til løbet, 16 af de 18 ProTour-hold og 9 professionelle kontinentalhold.

Resultater

Eksterne henvisninger 
 Officiel side

Cykelløb i 2010
2010
Julius Schrøder

Julius Schrøder (19. juli 1879 i København – 29. januar 1952) var en dansk typograf og politiker.

Schrøder var søn af ar­tist Johan Schrøder (død 1883) og hu­stru Rosa f. Friis, lærte bogtrykkerfaget i Fjeldsøes Bog­trykkeri, blev medlem af fagets voldgifts­ret og af Typografforbundets Københavnsafdelings styrelse 1906, redaktør af Typograf-Tidende 1909-15, formand for Dansk Typograf-Forbund 1920-38 og der­efter æresmedlem af samme.

Han var formand for Socialdemokratisk Vælgerforening i 13. kreds 1906-08, i 15. kreds 1918-22, medlem af Socialdemokratiets hovedbe­styrelse 1920-23, borgerrepræsentant 1912-37, kommunalrevisor 1937, medlem af Folketinget 1924-39 og medlem af Folketingets Finansudvalg 1925-26.

Kilder 
 Kraks Blå Bog 1949

Folketingsmedlemmer i 1920'erne
Folketingsmedlemmer i 1930'erne
Tidligere folketingsmedlemmer fra Socialdemokraterne
Personer fra København
Foreningsformænd fra Danmark
Fagforeningsfolk fra Danmark
Medlemmer af Københavns Borgerrepræsentation i 1900-tallet
Personer i Kraks Blå Bog (afdøde)
Typografer fra Danmark
Tidligere medlemmer af Københavns Borgerrepræsentation fra Socialdemokraterne
Frederik Adeler

Frederik Adeler kan henvise til flere personer:

 Frederik Adeler (stiftamtmand) (1700–1766) – dansk stiftamtmand
 Frederik Adeler (overpræsident) (1764–1816) – dansk lensbaron og overpræsident i København
 Frederik Adler Pløyen (1764–1849) – dansk diplomat
 Frederik Christian Adeler (1668–1726) – dansk gehejmeråd
 Frederik Georg Adeler (1736–1810) – dansk stiftamtmand
 Frederik Zytphen-Adeler (1840–1908) – dansk lensbaron og kammerherre
Willy Sørensen

Willy Sørensen (13. februar 1908 – 3. februar 1978) er en tidligere dansk  socialdemokratisk politiker og borgmester i Vejle Kommune.

Willy Sørensen voksede op i en søskendeflok på 10 under fattige kår på Teglgårdsvej i Vejle. Efter 7. klasse begyndte Willy Sørensen som fabriksarbejder, hvor han i 1933 blev valgt til formand for fabriks- og lagerarbejdernes fagforening.

Hans engagement i fagforeningen vækkede den politiske interesse, og i 1937 stillede han op for Socialdemokraterne til byrådet i Vejle og umiddelbart efter 2. Verdenskrig  i 1946 blev Willy Sørensen borgmester i den daværende arbejderby. Her blev han siddende frem til sin død i 1978 efter hele 31 år på posten. 

Willy Sørensen var vejlenser med stor V og ønskede at forblive som borgmester i Vejle, selvom mange opfordrede ham til at stille op til Folketinget.Ved siden af borgmesterembedet har Willy Sørensen desuden været formand for de samarbejdende jysk-fynske landsdelskraftværker, formand for Skærbækværket og medlem af diverse bestyrelser og råd. 

Ved meddelelsen om den afholdte borgmesters død i 1978 blev der folkesorg i Vejle, hvor omkring 1000 mennesker mødte op til begravelsen i Sct. Nikolai Kirke. Omkring 500 personer var med i begravelsesfølget .

Kilde 

Borgmestre i Vejle
Personer fra Vejle
Danskere i 1900-tallet
Fagforeningsfolk fra Danmark
Borgmestre fra Socialdemokraterne
Frederik Adeler (stiftamtmand)

Frederik Adeler (3. maj 1700 på Christianshavn – 28. december 1766 i Christianssand) var en dansk stiftamtmand og godsejer.

Han var søn af gehejmeråd Frederik Christian von Adeler (død 1726). Han rejste 1722 udenlands med to af sine brødre, besøgte i løbet af 4 år Tyskland og Nederlandene, England, Frankrig og Italien og blev kort efter sin hjemkomst 1726 kammerjunker hos dronning Anna Sophie. Samtidig med sit giftermål blev han 1727 etatsråd og amtmand over Kalundborg, Sæbygård, Dragsholm og Holbæk Amter, 1740 konferensråd, 1749 ved Jubelfesten Ridder af Dannebrog og 1751 ved bytte med sin svoger Joachim Hartwig Johann von Barner stiftamtmand i Christianssand og amtmand over Nedenæs og Råbyggelaget. 1760 ved Jubelfesten blev han gehejmeråd og fik 1763 ordenen de l'union parfaite. Han døde i Christianssand 28. december 1766 og blev bisat med stor højtidelighed i Christianssands Domkirke 20. januar 1767 med parentation af stiftsprovsten, professor S. Friedlieb, men 30. maj samme år ført til familiebegravelsen i Vor Frue Kirke i København.

Han ejede i Norge herregården Gjemsø Kloster med Bratsberg hovedgård etc. ved Skien og i Sjælland (1727-54) Gundetved (nu Selchausdal) samt Egemarke og Alkestrup.

25. april 1727 blev han gift på Frederiksberg Slot med Anne Beate Rosenkrantz (28. september 1707 – 15. februar 1777 i Christiania). Hun var en datter af justitsråd Jørgen Rosenkrantz til Qvitzowsholm, havde fra sit 13. år været hofdame hos dronning Anna Sophie og fik 1757 ordenen de l'union parfaite. Hun beboede som enke Gjemsø Kloster og roses som en klog og fortræffelig dame, medens det om ægtefællen, uagtet flere gode egenskaber, hedder, at han var "bekjendt for sin indskrænkede Forstand".

Kilder 

 
 Lassen, Norske Stamtavler.
 J.B. Hass' «Ære- og Efterminde», Mskr. Nr. 338 in fol. i Univ. Bibi. i Chra. ved Aar 1766.
 Parent, ov. ham af S. Friedlieb, Mskr. Nr. 470 in 4to smstds.
 Ligpræd. over hende af J. v. d. Lippe, Chra. 1777.

Frederik 1
Godsejere fra Danmark
Amtmænd fra Danmark
Amtmænd fra Norge
Modtagere af l'union parfaite
Danskere i 1700-tallet
Riddere af Dannebrog (1671-1808)
Gehejmeråder fra Danmark
Anne Beate Rosenkrantz

Anne Beate Rosenkrantz, gift Adeler (28. september 1707 – 15. februar 1777 i Christiania) var en dansk adels- og hofdame, søster til Leopoldine Cathrine Rosenkrantz.

Hun var en datter af justitsråd Jørgen Rosenkrantz til Qvitzowsholm og var fra sit 13. år hofdame hos dronning Anna Sophie. 25. april 1727 blev hun gift på Frederiksberg Slot med Frederik Adeler.

Hun fik 1757 ordenen de l'union parfaite. Hun beboede som enke Gimsø Kloster og roses som en klog og fortræffelig dame, medens det om ægtefællen, uagtet flere gode egenskaber, hedder, at han var "bekjendt for sin indskrænkede Forstand".

Kilder 
 Frederik Adelers biografi i Dansk Biografisk Leksikon.

Anne Beate
Danskere i 1700-tallet
Modtagere af l'union parfaite
Hofdamer fra Danmark